Hempedu

Hempedu () adalah cecair hijau-gelap atau perang kekuningan yang dihasilkan oleh hati kebanyakan vertebrata yang membantu pencernaan lipid dalam usus kecil. Pada manusia, hempedu dihasilkan secara berterusan oleh hati dan disimpan dan tertumpu di pundi hempedu; lebihan hempedu yang tersimpan ini dikeluarkan ke dalam duodenum. Kira-kira 400 hingga 800 mililiter hempedu dihasilkan setiap hari pada manusia dewasa.

Cecair hempedu hati terdiri dari (97–98)% air, 0.7% garam hempedu, 0.2% bilirubin, 0.51% lemak (kolesterol, asid lemak, dan lesitin), dan garam tidak organik 200 meq / l.  Dua pigmen hempedu utama adalah bilirubin yang berwarna jingga-kuning serta bahan dioksidakan iaitu biliverdin yang berwarna hijau; campuran kedua-duanya memberi warna keperangan tinja.

Fungsi

Dalam pencernaan 
Hempedu bertindak, dalam batas tertentu, sebagai surfaktan yang membantu mengemulsi lemak dalam makanan. Anion garam hempedu bersifat hidrofilik di satu sisi dan hidrofobik di sisi lain; kerana itu, mereka cenderung berkumpul mengelilingi titik lemak (trigliserida dan fosfolipid) untuk membentuk misel, dengan sisi hidrofobik menghadap lemak dan sisi hidrofilik menghadap ke luar. Sisi hidrofilik bercas negatif laly mencegah titisan lemak dilapisi hempedu dari berkumpul kembali menjadi partikel lemak yang lebih besar. Biasanya, dalam manusia, misel di usus dua belas jari memiliki diameter sekitar 1-50 μm.

Penyebaran lemak makanan ke dalam misel meningkatkan luas permukaan membolehkan tindak balas enzim lipase pankreatik, yang sebenarnya mencerna trigliserida, dan mampu mencapai inti lemak tersebut melalui celah di antara garam hempedu. Trigliserida dipecah menjadi dua asid lemak dan monogliserida, yang diserap oleh vili di dinding usus. Setelah ditransfer melintasi membran usus, asid lemak tersebut membentuk kembali menjadi trigliserida (re-esterifikasi), sebelum diserap ke dalam sistem limfatik melalui lakteal. Tanpa garam hempedu, sebagian besar lemak dalam makanan akan diekskresikan dalam feses dan tidak dicernakan.

Kebolehan hempedu meningkatkan penyerapan lemak menjadikan ia bahagian penting dari penyerapan zat yang larut dalam lemak seperti vitamin-vitamin A, D, E, dan K.

Tujuan lain 
Hempedu juga menjadi bahagian dari laluan perembesan bilirubin, produk sampingan dari sel darah merah yang dikitar semula oleh hati. Bilirubin berasal dari hemoglobin dan terbuat melalui proses glukuronidasi.

Sifat 
Hempedu cenderung lebih bersifat bes. pH getah hempedu dalam duktus koledokus (7.50-8.05) itu lebih tinggi daripada getah hempedu dalam kandung hempedu (6.80-7.65). Getah hempedu dalam kantong hempedu menjadi lebih asid semakin lama orang tersebut tidak makan, meskipun kalau orang itu beristirahat, penurunan pH ini akan diperlambatkan. Sifat ini juga membantu meneutralkan asid gastrik yang berlebihan sebelum memasuki usus dua belas jari, bahagian pertama usus kecil. Garam hempedu juga bertindak sebagai bakterisida, menghancurkan banyak mikrob yang mungkin berada di dalam makanan.

Hubungan dengan budaya manusia 
Rasa hempedu yang pahit dikait kuat dengan perasaan derita dan kesengsaraan lagi-lagi dalam pembandingan dengan bahan berasa manis seperti madu atau tebu sehingga sering diabadikan dalam pengungkapan peribahasa Melayu.

Dalam teori perubatan yang lazim di Barat dari Zaman Klasik hingga Zaman Pertengahan, kesihatan tubuh bergantung pada keseimbangan empat "humor" termasuk dua jenis hempedu iaitu "hempedu kuning" (choler) dan "hempedu hitam", ia dipercayai hasil pemerhatian terhadap pemendapan darah di mana gumpalan gelap hitam di bahagian bawah ("hempedu hitam") terpisah jauh dari lapisan serum kuning jernih ("hempedu kuning"). Kepercayaan Ayurveda turut memberi pemahaman sama terhadap peranan hempedu (pitta) sebagai antara 3 unsur penting atau "Tridosha" selain angin (vata) dan kahak (kapha) menyumbang kepada keseimbangan badan seperti mana yang disebutkan Charaka dalam kitab Charaka Samahita; hempedu dipercayai memberi kekuatan melalui "tenaga suhu" yang bertanggungjawab ke atas semua aturan metabolisme serta perubahan mental dan fizikal dalam badan.

Rujukan 

Bibliografi
 
Hepatologi
Biomolekul
Sistem pencernaan